Béla Kun
Béla Kun (ganet Béla Kohn d'an 20 a viz C'hwevrer 1886 hag aet da Anaon d'an 29 a viz Eost 1938) a oa ur reveulziour komunour hungarat ha politikour, bet e penn ar Republik Soviedel hungarat e 1919. 

Lakaet da gablus evit bezañ  trotskour kondaonet e voe d'ar marv ha fuzuilhet e-pad ar Spurjadennoù Bras.

E dad a oa noter, a orin yuzev hungarat, ha troet a-gleiz, neuze sokial-demokrat. Hungaradez Transilvanian e oa e vamm eus ur familh kalvinour, hogen hini ebet anezho ne oa feizour aketus.

Béla Kohn a glaskas magyarizañ e anv er stumm Kun, e 1904. Goude bezañ kroget gant studioù berr war ar gwir e skol-veur Kolozsvár, ec’h emezelas yaouank-tre er politikerezh, da gentañ e Transilvania ha goude e Budapest. Galvet e voe e 1914 hag ez eas d’en em gannañ war an talbenn, deus tu Rusia. Graet e voe prizoniad e 1916, ha bac’het e voe en ur c’hamp-bac’h. Eno e reas anaoudegezh gant ar volchevikouriezh, testennoù Karl Marx hag ar reveulziourien, a zibabas heuliañ neuze.

Gant Lenin e kejas e Rusia soviedel. Hemañ a soñjas dezhañ e oa speredek an den, gant startijenn, un danvez den karismatek anezhañ, hogen re bront ivez neoazh.

Hervez Soviediz e oa barrek Kun da dranspoziñ ar patrom komunour da vro Hungaria. Heuliañ a rae Kun da neuze, kentelioù taktikoù reveuliour, kement ha war ar propaganda. E 1918 gant diskar an impalaeriezhioù kreiz, e voe dilodennet Aostria-Hungaria. Lenin ha Trotsky a soñje dezho e oa poent bras da v-Béla Kun distreiñ d’e vro evit dont a-benn da lakaat e pleustr ur emsav reveulziour taer. Gant Kun hag ar genduidi komunour hungarat all, e kenliammjont evit sevel, e miz Du 1918, ar strollad komunour hungarat.

1919 : Mestr Republik ar C'huzulioù 
Diframmet e voe Impalaeriezh Aostria-Hungaria, ha lakaet en he flas ar Republik demokratel hungarat. Kevreañ a reas ar gomunourien gant ar sokial-demokrated. D’an 21 a viz Meurzh 1919 e voe savet Republik ar c'huzulioù, diwar skouer kuzul al labourerien Rusia (1905, hag hini 1917-1918) ; koulz hag hini Alamagn (1918-1919).

Mar doa Sándor Garbai mestr ofisiel ar gouarnamant, e oa Béla Kun er post komiser an aferioù estren hag e oa e gwirionez ar pennañ rener ar renad.  Tibor Szamuely a oa e karg deus fonktionoù komiser an aferioù soudardel hag en doa ivez ur roll a bouez.

Er penn kentañ e oa harpet Béla Kun gant ul loden vat eus an dud, gant ar vourc’hizien hag an arme, peogwir e klaske adtapout gant an armoù, an tiriadoù hungarat.

Ganedigezhioù 1886
Marvioù 1938
Politikourien Hungaria
Tud fuzuilhet
Komunourion
Yuzevien